ДИРЕКТИВА 2007/8/ЕО НА КОМИСИЯТА
от 20 февруари 2007 година
за изменение на приложенията към директиви 76/895/ЕИО, 86/362/EИО и 90/642/EИО на Съвета за определяне на максимални количества на остатъци от фосфамидон и мевинфос
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 76/895/ЕИО на Съвета от 23 ноември 1976 г. за определяне на максимални количества на остатъци от пестициди във и върху плодове и зеленчуци (1), и по-специално член 5 от нея,
като взе предвид Директива 86/362/ЕИО на Съвета от 24 юли 1986 г. за определяне на максимални количества на остатъци от пестициди във и върху зърнените култури (2), и по-специално член 10 от нея,
като взе предвид Директива 90/642/ЕИО на Съвета от 27 ноември 1990 г. за определяне на максимални количества на остатъци от пестициди във и върху някои продукти от растителен произход, включително плодове и зеленчуци (3), и по-специално член 7 от нея,
като има предвид, че:
(1)
За зърнените култури и продуктите от растителен произход, включително плодове и зеленчуци, нивата на остатъчни вещества отразяват употребата на минимални количества пестициди, необходими за ефективна растителна защита, прилагани по такъв начин, че количеството на остатъчните вещества да бъде възможно най-малко и токсикологично допустимо, особено що се отнася до опазването на околната среда и до допустимата дневна доза, приемана от потребителите. За храни от животински произход нивата на остатъчните вещества отразяват консумацията на зърнени култури и продукти от растителен произход, третирани с пестициди от животните и, ако е целесъобразно, преките последствия от употребата на ветеринарни лекарства. Максимално допустимите граници на остатъчни вещества (МДГОВ) за Общността представляват горната граница на количествата от тези остатъчни вещества, които могат да се намерят в продуктите, когато са спазени добрите земеделски практики.
(2)
Максимално допустимите граници на остатъчните вещества (МДГОВ), отнасящи се до пестициди, се преразглеждат и се изменят, така че да се вземат под внимание новата информация и данни. МДГОВ се определят на долния праг на аналитичното им определяне, при който разрешената употреба на препарати за растителна защита не води до равнища на остатъчните вещества от пестицидите върху или в хранителния продукт, които е възможно да бъдат отчетени; или при който няма разрешена употреба; или при който разрешената от държавите-членки употреба не е подкрепена от необходимите данни; или при който употребата в трети страни, която води до остатъчни вещества във или върху хранителни продукти, които могат да попаднат на пазара на Общността, не е подкрепена с подобни необходими данни.
(3)
Комисията беше информирана, че е възможно настоящите максимално допустими граници на остатъчните вещества въ фосфамидон и мевинфос да се нуждаят от преразглеждане, като се има предвид наличието на нова информация за токсикологичността и дневната доза, приемана от потребителите. Комисията поиска съответните докладващи държави-членки да направят предложения за преразглеждане на МДГОВ (максимално допустимите граници на остатъчните вещества). Така направените предложения бяха представени на Комисията.
(4)
Краткосрочното или дългосрочното излагане на потребителите на пестицидите, посочени в настоящата директива, посредством хранителни продукти, беше преразгледано и оценено в съответствие с действащите в Общността процедури и практики, вземайки предвид насоките, публикувани от Световната здравна организация (4). Въз основа на това следва да се определят нови МДГОВ, които да гарантират защитата на потребителите от неприемлив риск.
(5)
При необходимост силното излагане на потребителите на тези пестициди посредством всеки от хранителните продукти, които могат да съдържат остатъчни вещества, бе разгледано и оценено съгласно процедурите и практиките на Общността, вземайки предвид насоките, публикувани от Световната здравна организация. Наложи се заключението, че присъствието на остатъчни вещества от пестициди на нива, равни или по-ниски от новите МДГОВ, няма да причини остри токсични въздействия.
(6)
Чрез Световната търговска организация бяха консултирани търговските партньори на Общността по отношение на новите МДГОВ и техните становища бяха взети предвид.
(7)
Следователно приложенията към директиви 76/895/ЕИО, 86/362/ЕИО и 90/642/ЕИО следва да бъдат съответно изменени.
(8)
Предвидените в настоящото решение мерки са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩАТА ДИРЕКТИВА:
Член 1
В приложение II към Директива 76/895/EИО рубриките, отнасящи се до фосфамидон и мевинфос, се заличават.
Член 2
Директива 86/362/ЕИО се изменя в съответствие с приложение I към настоящата директива.
Член 3
Директива 90/642/ЕИО се изменя в съответствие с приложение II към настоящата директива.
Член 4
1. Държавите-членки приемат и публикуват най-късно до 1 септeмври 2007 г. законовите, подзаконовите и административните разпоредби, необходими за да се съобразят с настоящата директива. Те съобщават незабавно на Комисията текстата на тези разпоредби и таблицата на съответствието между тези разпоредби и настоящата директива.
Те прилагат тези разпоредби от 2 септември 2007 г.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
2. Държавите-членки съобщават на Комисията текстовете на основните разпоредби от националното законодателство, които те приемат в областта, уредена с настоящата директива.
Член 5
Настоящата директива влиза в сила на двадесетия ден след публикуването ѝ в Официален вестник на Европейския съюз.
Член 6
Адресати на настоящата директива са държавите-членки.
Съставено в Брюксел на 20 февруари 2007 година.